《沁园春 舟中九日次韵》
元代·吴存

万里南还，临江一笑，吾道沧洲。算生来骨相，不堪蝉冕，带来分定，只合羊裘。薄酒胜茶，晚餐当肉，六印何如二顷谋。人间事，看蜃楼城郭，蚁穴公侯。舟中此日风流。拚一酌黄花散百忧。甚东篱县令，归田自得，西江工部，恋阙多愁。出处虽殊，襟怀略似，光焰文章万古留。聊记取，待他时话旧，八极神游。

作者简介：（1257—1339）元鄱阳人，字仲退。私淑饶鲁之学。部使者劝以仕，不赴。仁宗延祐初，强起为本路学正，改宁国教授。后聘主本省乡试，寻卒。有《程朱传义折衷》、《月湾集》。